10. การควบคุมภายใน

บริษัทฯ ให้ความสำคัญต่อการมีระบบการควบคุมภายในที่ดี โดยมีสายงานตรวจสอบเป็นกลไกหลักใน
การสร้างเสริมและทบทวนระบบการควบคุมภายในให้มีความเหมาะสมเพียงพอต่อสภาพแวดล้อมที่เปลี่ยนแปลง
รวมทั้งมีการสอบทานประสิทธิผลของระบบการควบคุมภายในของบริษัทฯ และบริษัทย่อย
และติดตามให้มี การปรับปรุงแก้ไขข้อบกพร่องที่พบจากการตรวจสอบอย่างต่อเนื่อง
เพื่อเป็นการป้องกันความเสียหายที่จะเกิดขึ้นกับบริษัทฯ และบริษัทย่อย
ดูแลรักษาทรัพย์สินให้มีการนำไปใช้อย่างมีประสิทธิภาพ และควบคุมดูแลการปฏิบัติงานในเรื่องต่างๆ
ให้เป็นไปตามข้อกำหนด กฎหมาย ข้อบังคับของทางราชการ และระเบียบปฏิบัติงาน
ในขณะเดียวกันได้ให้ความสำคัญต่อข้อเสนอแนะหรือข้อคิดเห็นทั้งจากผู้สอบบัญชีและผู้ตรวจสอบของธนาคารแห่งประเทศไทย
เพื่อพัฒนาระบบการควบคุมภายใน การปฏิบัติงาน และการบริหารจัดการความเสี่ยงของบริษัทฯ
ให้มีประสิทธิภาพ และประสิทธิผลมากยิ่งขึ้น
รวมทั้งเพื่อให้สายงานตรวจสอบมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่
บริษัทฯ จึงกำหนดให้สายงานตรวจสอบรายงานผลการตรวจสอบโดยตรงต่อคณะกรรมการตรวจสอบ

ในการประชุมคณะกรรมการบริษัท ครั้งที่ 2/2548 เมื่อวันที่ 24 กุมภาพันธ์ 2548
โดยมีกรรมการตรวจสอบ 2 ท่านเข้าร่วมประชุมด้วย
คณะกรรมการได้ประเมินระบบการควบคุมภายในโดยพิจารณาจากรายงานคณะกรรมการตรวจสอบ
และจากการประเมินผลการควบคุมภายในโดยคณะกรรมการบริหารและผู้อำนวยการอาวุโส
สายงานบัญชี ตามแบบประเมินของสำนักงานคณะกรรมการกำกับหลักทรัพย์และตลาดหลักทรัพย์
สรุปความเห็นว่า การควบคุมภายในของบริษัทฯ ในด้านต่าง ๆ ได้แก่ องค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
มีการควบคุมภายในที่รัดกุมเพียงพอในการที่จะป้องกันความเสี่ยงและความเสียหายที่อาจเกิดขึ้นกับบริษัทฯ
และบริษัทในกลุ่มธนชาติ

รายงานคณะกรรมการตรวจสอบ

ในปี 2547 คณะกรรมการตรวจสอบของบริษัทเงินทุน ธนชาติ จำกัด (มหาชน)
ประกอบด้วยกรรมการอิสระ ชุดเดิม 3 ท่าน มีนายสมมาตร พูนภักดี เป็นประธานกรรมการ
นางสุปรียา แสงอุดมเลิศ และนางศิริเพ็ญ สีตสุวรรณ เป็นกรรมการ นายชัชวาลย์ จันทรรวงทอง
ผู้อำนวยการอาวุโส สายงานตรวจสอบ เป็นเลขานุการ และนายชูศักดิ์ พัชรพงษ์ศักดิ์
ผู้อำนวยการสำนักตรวจสอบทั่วไปและสอบทานสินเชื่อ 1 เป็นผู้ช่วยเลขานุการ

ปัจจุบัน คณะกรรมการตรวจสอบมีสายงานที่อยู่ในความดูแล คือ สายงานตรวจสอบ และสำนักกำกับ
กฎระเบียบและข้อบังคับ ทำหน้าที่สอบทานดูแลการปฏิบัติงานของบริษัทเงินทุน ธนชาติ จำกัด
(มหาชน) และบริษัทในเครือ รวม 5 แห่ง ได้แก่ บริษัทบริหารสินทรัพย์ เอ็น เอฟ เอส จำกัด
บริษัทบริหารสินทรัพย์ แม๊กซ์ จำกัด บริษัท ธนชาติกฎหมายและประเมินราคา จำกัด บริษัท
ธนชาติแมเนจเม้นท์ แอนด์ เซอร์วิส จำกัด และบริษัทธนชาติกรุ๊ป ลีสซิ่ง จำกัด
สำหรับธนาคารธนชาต จำกัด (มหาชน) บริษัทหลักทรัพย์ธนชาติ จำกัด (มหาชน) และบริษัท
ธนชาติ ประกันภัย จำกัด
มีคณะกรรมการตรวจสอบของบริษัททำหน้าที่สอบทานดูแลการปฏิบัติงานของแต่ละบริษัทอีก ต่างหาก

ในปี 2547 คณะกรรมการตรวจสอบมีการประชุมรวม 9 ครั้ง ทำหน้าที่ตามที่กำหนดไว้ในกฎบัตรของ
คณะกรรมการตรวจสอบที่บริษัทฯ กำหนดไว้ ที่สำคัญได้แก่ พิจารณางบการเงินของบริษัทฯ
ร่วมกับผู้สอบบัญชี และสายงานบัญชี พิจารณาแผนการตรวจสอบประจำปี
และรายงานการตรวจสอบของหน่วยงานต่างๆ ในสายงาน ตรวจสอบ
และพิจารณาเสนอแต่งตั้งผู้สอบบัญชีของบริษัท

คณะกรรมการตรวจสอบขอเรียนว่า ระบบการบัญชีของบริษัทฯ ยังคงถือปฏิบัติตามมาตรฐานการบัญชีที่
รับรองทั่วไป จากการพิจารณาร่วมกับผู้สอบบัญชี สายงานบัญชี และสายงานตรวจสอบ
ถือได้ว่ารายงานทางการเงินของบริษัทฯ ได้จัดทำขึ้นครบถ้วน ถูกต้อง โปร่งใส เป็นที่เชื่อถือได้

ในด้านการควบคุมภายใน บริษัทฯ
มีองค์ประกอบของระบบการควบคุมภายในครบถ้วนตามแนวทางของตลาดหลักทรัพย์แห่งประเทศไทย
อาทิ การจัดโครงสร้างขององค์กร แบ่งแยกหน่วยงานให้มีอำนาจหน้าที่ควบคุม
ซึ่งกันและกันอย่างเหมาะสม
มีคณะกรรมการและหน่วยงานที่รับผิดชอบดูแลเรื่องการบริหารความเสี่ยง การจัดทำ
ข้อมูลทางการเงิน การติดตามและประเมินผลการปฏิบัติงานตามนโยบายที่กำหนด

ในปี 2547 บริษัทฯ ได้เน้นการบริหารงานตามแนวนโยบายการกำกับดูแลกิจการที่กำหนดไว้
โดยดำเนินการให้กรรมการบริษัท ผู้บริหาร และพนักงานทุกระดับ
ได้มีความเข้าใจในระบบการกำกับดูแลกิจการที่ดี มีจริยธรรมทางธุรกิจ
และจรรยาบรรณในการปฏิบัติหน้าที่ การบริหารจัดการของบริษัทฯ จึงมีความโปร่งใส มีคุณธรรม
ไม่มี การปฏิบัติที่ผิดกฎระเบียบของทางการ และไม่มีการปฏิบัติที่เป็นการขัดแย้งทางผลประโยชน์

คณะกรรมการตรวจสอบเห็นว่า บริษัท สำนักงาน เอินส์ท แอนด์ ยัง จำกัด
เป็นบริษัทผู้สอบบัญชีที่มีความพร้อมทั้งด้านบุคลากรที่มีความรู้ ค่าสอบบัญชีอยู่ในเกณฑ์เหมาะสม
ควรเสนอต่อผู้ถือหุ้นให้เป็นผู้สอบบัญชีของบริษัทฯ ในปี 2548

(นายสมมาตร พูนภักดี)

ประธานคณะกรรมการตรวจสอบ